### 6.     Beslutning om kystbeskyttelsesprojekt

**Åbent**

Sagsnr.: 326-2019-3412        J.nr.: 01.24.04           Dokumentnr.:
326-2019-31469

**Sagstype**

Beslutning.

**Resume og sagens baggrund**

Grundejerne på [adresse], 8 og 10 har anmodet
Kalundborg Kommune om at opstarte et Kapitel 1a kystbeskyttelsesprojekt.
Kystdirektoratet vurderer, at der er behov for højvandsbeskyttelse af det
foreslåede projektområde. Kommunalbestyrelsen skal beslutte om et Kapitel 1a
projekt skal fremmes på nuværende grundlag eller der først skal indhentes
udtalelser fra de berørte grundejere.

**Indstillinger**

Direktøren indstiller, at Kommunalbestyrelsen beslutter at
fremme en §1a sag efter kystbeskyttelsesloven på nuværende grundlag og
underretter berørte grundejere.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

Grundejerne på [adresse], 8 og 10, [adresse], har indsendt
ansøgning efter Kystbeskyttelseslovens Kapitel 1a om et højvandsdige omkring de
tre ejendomme. Diget etableres som sikring mod oversvømmelse fra højvande i
[adresse][adresse].

[adresse] består af nr. 3,4,5,6,8 og 10. Det er kun
nr. 6,8 og 10 der ønsker et dige og da det ikke har været muligt at opnå
enighed eller få samtykke fra alle ejendomme, så ender det som en kapitel 1a
sag. Der er fælles arealer imellem alle ejendomme (se bilag 1), hvilket
betyder, at et dige er nødt til at ligge både på de enkelte ejendomme og
på fællesarealerne. Det er beskrevet i projektet, at der fortsat vil være
uhindret adgang til stranden og at det kun er ejendommene 6,8 og 10, som skal
betale til etablering og vedligeholdelse af diget.

Projektet har været startet op under tidligere lovgivning og
har derfor allerede været til udtalelse hos Kystdirektoratet. Situationsplan
med foreslået placering af diget er vedlagt som bilag 1. Ansøgningsmateriale er
vedlagt som bilag 3, og Kystdirektoratets udtalelse er vedlagt som bilag 4.

Baggrunden for anmodningen er:

·
Området har oplevet oversvømmelser som følge af
højvandssituationer i 2006 og 2013, som har medført skader på flere huse.
Kystdirektoratet har på denne baggrund vurderet, at der er behov for højvandsbeskyttelse.

·
Det ansøgte højvandsdige omkring [adresse], 8 og 10 berører
fællesarealet, som ejer af [adresse], 4 og 5 er medejere af.

·
Ejer af [adresse] er dog modstander af digeprojektet som
højvandsbeskyttelse for naboejendommene, og har ikke villet give samtykke til
dette.

·
Denne uenighed blandt grundejerne betyder, at højvandsdiget kun
kan realiseres gennem kystbeskyttelseslovens kapitel 1 a.

·
Ansøgning efter kapitel 1 a om højvandsdige er indsendt til
Kalundborg Kommune den 5. juni 2016, og Kystdirektoratet har afgivet udtalelse
om projektet den 2. maj 2018.

*Proces for et § 1a projekt*

Af bilag 2 fremgår procesforløbet for et § 1a projekt. Der
er i princippet tale om 5 forskellige trin:

·
Trin 1 (opstart). Proces igangsættes på kommunens eget initiativ
eller på baggrund af anmodning fra grundejere.

·
Trin 2 (udtalelse og afgørelse om projekt). Obligatorisk
udtalelse fra Kystdirektoratet. Evt. udtalelse fra berørte grundejere.
Kommunalbestyrelsen træffer afgørelse om, hvorvidt projektet skal fremmes. Hvis
projektet fremmes skal ejere af fast ejendom, som vil opnå beskyttelse eller
andre fordele, underrettes om afgørelsen. Herudover offentliggørelse på
kommunens hjemmeside.

·
Trin 3 (projektudarbejdelse). Projektudarbejdelse og konkret ansøgning
til kommunen. Løbende information om forløb på kommunens hjemmeside.

·
Trin 4 (høring af det konkrete projekt). Det konkrete projekt
sendes i høring hos alle som kan blive pålagt bidragspligt. Heri skal indgå
hvad der skal gennemføres, hvilke udgifter der skal afholdes og hvordan de skal
fordeles.

·
Trin 5 (afgørelse om det konkrete projekt). Endelige afgørelse
med bidragsfordeling samt begrundelse med udgangspunkt i hensynene i
kystbeskyttelseslovens formål. Offentliggørelse på kommunens hjemmeside.

Dette projekt er i trin 2, dvs. at Kommunalbestyrelsen skal
beslutte om der på nuværende tidspunkt skal indhentes udtalelse fra berørte
grundejere (valgfrit). Beslutning om hvorvidt projektet skal fremmes eller ej
kan således tages uden udtalelser fra berørte grundejere eller efter at disse
udtalelser foreligger. I Kystdirektoratets materiale vedr. kommunale
fællesprojekter anføres, at det kan være en fordel at indhente
udtalelser/tidlige inddragelse blandt berørte grundejere allerede i denne fase
f.eks. når der drejer sig om et sommerhusområde.

I denne fase hvor kommunalbestyrelsen skal beslutte om
projektet skal fremmes ligger afgræsningen og udformningen formelt set ikke
endelig fast. Grundejerne for [adresse], 8 og 10 har dog indsendt et
rimelig gennemarbejdet skitseprojekt sammen med ansøgningsmaterialet. Det
forventes, at det konkrete projekt vil lægge sig tæt op ad det indsendte
skitseprojekt. Der vil blive arbejdet videre med det konkrete projekt og det
vil sammen med udtalelser komme til politisk behandling igen.

*Kystdirektoratets udtalelse*

Kystdirektoratet har udtalt sig vedrørende det ansøgte
projekt (bilag 3). Det fremgår af udtalelsen, at Kystdirektoratet vurderer, at
der er behov for højvandsbeskyttelse af det foreslåede projektområde. Kystdirektoratet
vurderer endvidere, at et ringdige er eneste reelle mulighed for området, da
hele området er meget fladt. Den forventede topkote på [adresse] DVR90 vurderer
Kystdirektoratet at være passende.

Med hensyn til den tekniske udførelse, så kræver Kystdirektoratet,
at bølgeudsatte digestrækninger udføres med hældning på højest 1:2 for både
for- og bagskråning. Ligeledes anbefaler Kystdirektoratet, at de øvrige
digestrækninger udføres med hældning der er fladere end 1:2 for at lette
vedligeholdelse og færdsel på digerne.

Endelig anbefaler Kystdirektoratet, at ejendommene syd for
[adresse] (nr. 3 og 5) inddrages i kystbeskyttelsesprojektet.

*Tilkendegivelser fra berørte ejendomme*

·
Der er seks ejendomme på [adresse], som har ejerandel i de berørte
fællesarealer. Ud over de tre ejendomme ([adresse], 8 og 10), som ansøger
om kapitel 1 a proces, er der tre ejendomme, som ikke ønsker at være omfattet
af højvandsdiget ([adresse], 4 og 5).

·
Ejer af [adresse] ønsker ikke at være omfattet af
højvandsdiget, dels af økonomiske årsager, dels at der ikke har været skader
efter højvandssituationerne i 2006 og 2013.

·
Ejerne af [adresse] ønsker ikke at være omfattet af
højvandsdiget, da de ikke mener at husets værdi kan bære en så stor
investering, som et dige vil blive.

·
Både ejer af [adresse] og 5 har dog tilkendegivet støtte til
digeløsningen for [adresse], 8 og 10.

·
[adresse] har ikke selv behov for højvandsbeskyttelse, da
sommerhuset på grunden blev hævet på til kote 1,8 i forbindelse med nyopførelse
i 2011. Ejer af [adresse] har dog gjort indsigelse mod digeløsningen for
naboejendommene [adresse], 8 og 10, og det er på den baggrund, at der
søges om kapitel 1 a proces.

·
Alle berørte ejendomme er derfor bekendt med den ansøgte
digeløsning.

Det skal bemærkes, at det anføres i ansøgningsmaterialet
(forslag til vedtægter for digelaug), at udgifterne til diget afholdes af
digelaugets deltagere. Digelauget vil som udgangspunkt omfatte [adresse],
8 og 10, det vil sige de ejendomme, der vil nyde beskyttelse af diget. Det
betyder også, at tilkendegivelserne fra de berørte ejendomme er givet på en
forventning om, at det kun er [adresse], 8 og 10 som vil blive pålagt
bidragspligt i det konkrete kapitel 1 a projekt.

*Anbefaling*

Administrationen anbefaler, at projektet fremmes på det
nuværende grundlag, jf. Kystbeskyttelseslovens §1a. Det er administrationens
vurdering at de berørte grundejere allerede er bekendt med projektet, da en
digeløsning tidligere er drøftet i [adresse], og de berørte grundejere er
kommet med tilkendegivelser. Administrationen vurderer derfor, at processen
blot vil blive forlænget unødigt, såfremt skitseprojektet sendes i høring
blandt de berørte grundejere på nuværende tidspunkt. Hvis kommunalbestyrelsen
beslutter at fremme projektet, bliver materialet sendt til de berørte
grundejere til underretning.

**Økonomiske konsekvenser**

Ingen konsekvenser.

**Bilag**

|  |  |
| --- | --- |
| Bilag 1 - [adresse] 326-2019-72263 |
| Bilag 2 - Kystbeskyttelse - Kap 1a proces - Kommunale fællesprojekter | 326-2019-32811 |
| Bilag 3 - Gravlundsvej højvandsdige ansøgning og skitseprojekt | 326-2019-64693 |
| Bilag 4 - § 2 udtalelse - [adresse], 8 og 10, Kalundborg Kommune | 326-2019-64696 |